钦定古今图书集成/明伦汇编/交谊典/第022卷 > 《礼记》 > 《曲礼》
## 钦定古今图书集成/明伦汇编/交谊典/第022卷 > 《礼记》 > 《曲礼》

将适舍，求毋固。

〈陈注〉就馆者诚不能无求于主人，然执平日之所欲而必求于人，则非为客之义。

将上堂。声必扬。户外有二屦。言闻则入。言不闻则不
入。

〈陈注〉“上堂”，升主人之堂也。“扬其声”者，使内人知之也。古人脱屦在户外，客虽众，脱屦于户内者，惟长者一人。言有二屦，则并户内一屦为三人矣。三人而所言不闻于外，必是密谋，故不入也。

将入户，视必下。入户奉扄，视瞻毋回。户开亦开，户阖
亦阖，有后入者，阖而勿遂。

〈陈注〉《入户》，入主人之户也。视下不举目也。扄，门关木也。入户之时，两手当心，如奉扄然，虽视瞻而不为回转，嫌于干人之私也。“开阖皆如前”，不违主人之意也。遂，阖之尽也。嫌于拒后来者，故勿遂。

“毋践屦，毋踖席”，抠衣趋隅，必慎唯诺。

〈陈注〉复下曰舄，单下曰屦。毋践屦，谓后来者不可蹋先入者所脱之屦也。踖犹躐也。《玉藻》曰：“登席不由前。”为躐席，是登席当由前也。抠，提也。抠衣，与《论语》“摄齐”同，欲便于坐，故抠之趋隅，由席角而升坐也。唯、诺，皆应辞。既坐定，又当谨于应对也。

又

凡与客入者，每门让于客。客至于寝门，则主人请入为席，然后出迎客。客固辞，主人肃客而入。

〈注〉让于客，下宾也。敌者迎于大门外。肃，进也。进客，谓道之。〈陈注〉让于客，欲客先入也。为犹布也。疏曰：天子五门，诸侯三门，大夫二门。礼有三辞：初曰礼辞，再曰固辞，三曰终辞。《吕氏》曰：“肃客者，俯手以揖之，所谓肃拜也。”

主人入门而右，客入门而左。主人就东阶，客就西阶。
客若降等，则就主人之阶。主人固辞，然后客复就西
阶。

〈陈注〉“入右”，所以趋东阶；“入左”，所以趋西阶。降等者，其等列卑于主人也。主人固辞者，不敢当客之尊己也。

主人与客让登，主人先登，客从之。拾级聚足，连步以
上。上于东阶，则先右足；上于西阶，则先左足。

〈陈注〉“让登”，欲客先升也，客不敢当，故主人先而客继之。“拾级”，涉阶之级也。“聚足”，后足与前足相合也。“连步”，步相继也。“先右”、“先左”，各顺入门之左右也。〈集说〉蓝田吕氏曰：“《礼》之于宾主，无不答也。及门逊入，及阶逊登，乃主人答客也，主逊而客辞也。客若降等，则就主人之阶，主人固辞，然后客复就西阶，乃客答主人也，客逊而主人辞也。一入门，一登阶，宾主更为辞逊而不以为烦，此礼之所以养人深也。”长乐陈氏曰：“主人于宾，迎之无不拜，每门每曲无不揖，此言迎而不”言“拜”，则拜可知。言每门让而不言，每曲揖，则揖可知。

帷薄之外不趋，堂上不趋，执玉不趋。堂上接武，堂下
布武，室中不翔。

〈陈注〉帷，幔也。薄，帘也。接武，足迹相接也。陈氏曰：文者上之道，武者下之道，故足在体之下曰武，卷在冠之下亦曰武。执玉不趋，不敢趋也。室中不翔，不可翔也。行而张拱曰翔。朱氏曰：“帷薄之外无人不必趋以示敬。堂上地迫，室中地尤迫，故不趋不翔也。”

并坐不横肱，授立不跪，授坐不立。

〈陈注〉“横肱则妨并坐”者，不跪不立，皆谓不便于受者。

又

奉席如桥衡。

〈陈注〉“如桥之高，如衡之平”，乃奉席之仪也。

请席何乡，请衽何趾。

〈陈注〉设坐席则问面向何方，设卧席则问足向何方。《疏》曰：坐为阳，面亦阳也，卧为阴，足亦阴也。故所请不同。

席：“南乡北乡”，以西方为上；“东乡西乡”，以南方为上。

〈陈注〉《朱子》曰：“东向、南向之席，皆尚右，西向、北向之席，皆尚左也。”

若非饮食之客，则布席，席间函丈。

〈陈注〉非饮食之客，则是讲说之客也。《疏》曰：“古者饮食燕享，则宾位在室外牖前，列席南向，不相对。相对者，唯讲说之客。席之制，三尺三寸三分寸之一，则两席并中间空地共一丈也。”〈大全〉金华应氏曰：“席间函丈，其地宽则足以揖逊回旋而不至于迫，其分严则足以致敬尽礼而不至于亵，非若饮食之客，徒欲便于劝酬以为欢也。”

主人跪正席，客跪抚席而辞。客彻重席，主人固辞。客
践席，乃坐。

〈陈注〉“跪而正席”，敬客也。抚，以手按止之也。客不敢居重席，故欲彻之，主人固辞则止。客践席，将坐，主人乃坐也。

主人不问，客不先举。

〈陈注〉席坐既定，主人以客自外至，当先有所问，客乃答之，客不当先举言也。

将即席，容毋怍，两手抠衣，去齐尺，衣毋拨，足毋蹶。

〈陈注〉刘氏曰：“将就席，须详缓而谨容仪，毋使有失而可愧怍也。仍以两手抠揭衣之两旁，使下齐离地一尺而坐，以便起居，免有蹑踬失容也。坐后更须整叠前面衣衽，毋使拨开。又古人以膝坐久，则膝不安，而易以蹶动；坐而足动，亦为失容，故戒以无动也。”

又

“烛至起。食至起。”上客起。

〈陈注〉“烛至而起”，以时之变也。“食至而起”，以礼之行也。上“客至而起”，以其非同等也。

《烛不见跋》。

〈陈注〉跋本也。古者未有蜡烛。以火炬照夜。将尽则藏其所馀之残本。恐客见之。以夜久欲辞退也。

尊客之前不叱狗

〈陈注〉方氏曰：“不以至贱骇尊者之听。”

让食不唾。

〈陈注〉嫌于似鄙恶主人之馔也。

“《侍坐于君子》，君子欠伸，撰杖屦，视日蚤暮”，侍坐者请
出矣。

〈陈注〉“气乏则欠，体疲则伸。”撰，犹“持”也。此四者皆厌倦

之容，恐妨君子就安。故请退。

侍坐于君子，君子问更端，则起而对。

〈陈注〉吕氏曰：《问更端则起而对》者，因事有所变而起敬也。

侍坐于君子，若有告者，曰：“少间愿有复也。”则左右屏
而待。

〈陈注〉居左则屏于左，居右则屏于右。郑氏曰：“复，白也；言欲须少空闲，有所白也。”屏犹退也。吕氏曰：“屏而待，不敢干其私也。”

毋侧听，毋噭应，毋淫视，毋怠荒。

〈陈注〉上言“听必恭”，侧耳以听，非恭也，应答之声宜和平。高急者，悖戾之所发也。“淫视”，流荡邪盼也。“怠荒”，谓容止纵慢。

游毋倨，立毋跛，坐毋箕，寝毋伏。

〈陈注〉游，行也。倨，傲慢也。立当两足整齐，不可偏任一足箕，谓两展其足，状如箕舌也。伏，覆也。

敛发毋髢。

〈陈注〉髢，髲也，垂如髲也。古人重发，以纚韬之，不使垂。

冠，毋免劳，毋袒，暑，毋褰裳。

〈陈注〉《丧》有丧冠，吉有吉冠，非当免之时不可免。有袒而露其裼衣者，有袒而割牲者。因劳事而袒，则为亵。褰，揭也。涉浅而揭则可。暑而揭其裳，亦为亵。

又

“离坐离立，毋往参焉。”离立者，不出中间。

〈陈注〉方氏曰：“两相丽之谓《离》，三相成之谓参。”应氏曰：“出其中间，则立者必散而不成列矣，故君子谨之。”

又

大夫士相见，虽贵贱不敌。“主人敬客则先拜客，客敬
主人则先拜主人。”

〈疏〉此谓使臣行礼，受劳已竟，次见彼国卿大夫也。唯贤是敬，不计宾主贵贱。虽为大夫而德劣，亦先拜有德之士也。“异国则尔，同国则否。”